Foto: FAH

AGENCIJA za odgoj i obrazovanje odobrila je da se učitelji, profesori i odgojitelji stručno usavršavaju na konferenciji "Obitelj i škola: ključ odgoja za vrijednosti" koju je organizirala udruga "U ime obitelji", a na kojoj su se mogle čuti i teze poput ove: "Ako za znanost homoseksualnost i biseksualnost nisu poremećaji, pa takvi parovi imaju pravo legalizirati svoje brakove, zašto onda ne legalizirati i pedofiliju, kao i, primjerice, "vezu" između čovjeka i životinje?".

> Skup Ž. Markić: Ako homoseksualnost nije poremećaj, zašto ne legalizirati pedofiliju i zoofiliju?

Informacija je to koju su iz Agencije potvrdili za Novosti, dodajući kako program konferencije "svojim temama i ciljevima može utjecati na povećanje kvalitete odgojno-obrazovnog sustava u RH".

Tekst se nastavlja ispod oglasa

Dodaje se i kako se za sudjelovanje na konferenciji preko Agencije za odgoj i obrazovanje registriralo 119 prosvjetara-sudionika - 24 vjeroučitelja, 11 odgajatelja u učeničkim domovima i 4 u vrtićima, 31 srednjoškolski nastavnik, 12 učitelja razredne nastave, 26 stručnih suradnika i 11 ravnatelja u vrtićima, osnovnim i srednjim školama.

Navedeni sudionici konferencije od udruge "U ime obitelji" dobili su potvrdu o obavljenom stručnom usavršavanju unutar obrazovnog sustava te imaju pravo na naknadu troškova od matičnih institucija, navode Novosti.